SKRIFTLIG FORESPØRGSEL P-3911/00

af Minerva Malliori (PSE) til Kommissionen

(6. december 2000)

Om: Revision af direktiv om sikkerheden af legetøj

Der er i den senere tid kommet en del elektronisk legetøj og videolegetøj på det europæiske marked, som importeres fra tredjelande (Pokemon), og hvor heltene fremstilles med overnaturlige evner og på en sådan måde, at børnene identificerer sig med dem og foretager sig farlige ting, der kan skade deres psykosomatiske integritet.

Agter Kommissionen på baggrund af, at visse stater har forbudt import af den slags legetøj (Sverige), at undersøge, hvilke virkninger det har for børnenes udvikling, samt træffe passende foranstaltninger?

Direktivet om legetøjs sikkerhed (88/378/EØF)(1) er forholdsvis gammelt, hvilket betyder, at det ikke indeholder videolegetøj og de andre nye former for legetøj. Agter Kommissionen at revidere det ovennævnte direktiv med henblik på også at indføje parametre, som ikke kun vedrører børnenes fysiske sundhed og integritet, men som også kaster lys over, hvordan alt dette nye legetøj indvirker på børnenes psykiske og intellektuelle tilstand?

(1) EFT L 187 af 16.7.1988, s. 1.

Svar afgivet på Kommissionens vegne af Erkki Liikanen

(22. januar 2001)

Med hensyn til den indvirkning, videolegetøj har på børns psykiske tilstand, henvises det ærede parlamentsmedlem til Kommissionens svar på skriftlig forespørgsel E-1182/98 fra fr. Karamanou(1).

I Rådets direktiv 88/378/EØF af 3. maj 1988 om indbyrdes tilnærmelse af medlemsstaternes lovgivning om sikkerhedskrav til legetøj fastsættes det, hvilke sikkerhedskrav legetøj skal opfylde, inden det markedsføres. De lovgivende myndigheder valgte dengang, den pågældende retsakt blev vedtaget, kun at medtage sundheds- og sikkerhedsmæssige risici under sikkerhedskravene. Kommissionen har til hensigt at undersøge behovet for en revision af direktivet i 2001. Det spørgsmål, det ærede medlem rejser, vil blive behandlet i den sammenhæng.

Indtil man har vedtaget en ny lovgivning, skal foranstaltninger, der træffes af en medlemsstat for at beskytte børns psykiske tilstand mod påvirkning fra legetøj, i princippet anmeldes i henhold til Europa-Parlamentets og Rådets direktiv 98/34/EF om en informationsprocedure med hensyn til tekniske standarder og forskrifter(2) for at åbne mulighed for en analyse af, om foranstaltningen er i overensstemmelse med EF-traktatens artikel 28-30 (tidl. artikel 30-36).

Europa-Parlamentets og Rådets afgørelse nr. 372/1999/EF af 8. februar 1999 om vedtagelse af et EF-handlingsprogram vedrørende forebyggelse af personskader som led i indsatsen inden for folkesundhed (1999-2003)(3) omfatter en analyse af risikofaktorer i forbindelse med personskader (herunder også psykologiske risici). Begrebet personskader omfatter i dette program blandt andet også ulykker, som børn kommer ud for i hjemmet og i fritiden, og visse aspekter i forbindelse med skader. Indførelse af et system til indsamling af oplysninger og data vedrørende personskader samt en epidemiologisk analyse af disse er blandt de prioriterede aktioner. Der er blevet oprettet et epidemiologisk netværk til undersøgelse af personskader, bestående af eksperter, som er udnævnt af medlemsstaterne. De vil inden længe blandt andet undersøge, hvilken indflydelse denne type spil har på børns sundhed, og i den forbindelse undersøge, i hvilket omfang dette videolegetøj indvirker på børns fysiske og mentale sundhed.

(1) EFT C 13 af 20.1.1999.

(2) EFT L 204 af 21.7.1998.

(3) EFT L 46 af 20.2.1999.